เมื่อก่อนกินร้านนี้ค่อนข้างบ่อยครับทั้งมื้อกลางวันและเย็น  ถ้าเรียกร้านนี้ข้าวต้มตีห้า คนออฟฟิศแถวตึกอื้อจื่อเหลียงอาจจะไม่ค่อยรู้จัก ส่วนใหญ่จะรู้จักในชื่อร้านนอร์ทอีสท์ที่ขายผัดไทย อาหารอีสาน และก๋วยเตี๋ยวตอนช่วงมื้อเที่ยง ... แต่ถ้าแวะมาร้านนี้ช่วงเย็น เมนูหลักๆ จะกลายเป็นข้าวต้ม เลยกลายเป็นอีกชื่อร้านนึงคือ ข้าวต้มตี 5

ร้านอยู่ตรงหัวมุมซอยศาลาแดง 1 เลย ติดถนนพระราม 4 ไม่มีที่จอดรถเฉพาะของร้าน อาศัยจอดตามถนนในซอยเอา  ช่วงดึกๆ จะมีคนมาดูบอลที่ร้านนี้กันเยอะ เพราะในร้านมีจอทีวีหลายจอ สั่งเบียร์ได้ และเป็นร้านห้องแอร์

- สำหรับผัดไทยที่ขายช่วงกลางวัน ผมไม่ติดใจรสชาติเท่าไหร่  แต่ถ้าเป็นก๋วยเตี๋ยวขลุกขลิก หรือเมนูข้าวต้มของร้านนี้นี่โอเคเลยครับ

- หมูสับผัดหนำเลี๊ยบ (105.-) ที่นี่ให้พริก หอมแดง และมะนาวมาบีบใส่เข้าไปด้วย ปกติกินร้านอื่นแล้วผมไม่ค่อยเจอร้านที่ให้เครื่องมาแบบนี้แฮะ  แต่ก็อร่อยดีครับ ทำให้ครบรสขึ้นไปอีก จากที่เป็นรสเค็มอย่างเดียว

- ผักบุ้งไฟแดง (55.-) ผัดมาอร่อยดีครับ แต่ผัดได้น้ำนองมาก ถ้าผัดมาแห้งกว่านี้คงจะชอบกว่านี้ (เข้าใจว่าน่าจะเป็นสูตรของร้านนี้หล่ะมั้งที่ต้องน้ำนอง เพราะสั่งยอดมะระไฟแดงก็น้ำนองเช่นกัน)

- ยอดมะระไฟแดง อันนี้ผัดมาไม่ค่อยสุกเท่าไหร่ ผักออกมาแข็งพอสมควร แต่ปกติสั่งก็จะไม่เป็นนะ ก็จะนิ่มๆ กินได้สบายๆ  วันก่อนคงฝีมือตกมั้ง

- หมูตุ๋นผัดพริกไทยดำ  เป็นเนื้อหมูตุ๋นที่เค้าไว้ใช้ใส่ในก๋วยเตี๋ยวที่ขายตอนช่วงกลางวันเนี่ยแหละ แต่เอามาทำเป็นอาหารอีกอย่าง ซึ่งเนื้อหมูก็จะนิ่มอร่อยดี

- ไชโป๊วผัดไข่ (85.-) หน้าตามาเหมือนอย่างกับผัดไทเลย เพราะเค้าไม่ได้หั่นไชโป๊ว แต่อร่อยครับ ชอบๆ

- ไส้ตันทอดกระเทียมพริกไทย  จานนี้จำไม่ได้แล้วว่าอร่อยมั้ย -_-"

ถ้าให้ดาวสำหรับผัดไทยคงให้ 3 ดาว แต่ให้ 4 ดาวสำหรับข้าวต้มรอบดึก

